1Chi ya u nimal i c'ux che, wach i quin oc chu bixquil chiwe; tupu xa ch'uj laj tzij qui ta yix, chi cuyu ni in mac che. 2Yin lic c'ax quix in na'o, y cwaj yin chi xui chirij i Crísto quix terej wi; i c'axnabal in c'ux-le, lic ru' i Dios petnak wi. In pacha jun kajawxel u yom u mi'al che jun achi; lic 'apoj laj ali u yom che, man xui ru' ire ca q'uiji wi. Queje yin ile; yin ix in yom che i Crísto, xui che ire ix in yom wi. 3Xui-ri, quin bison chiwe, man mokxa ca yojtaj na i nojbal, y qui canaj can i Crísto; mokxa n-qui coj ta chic u 'ij ronojel i c'ux. Mokxa quix t'ortaj na, pacha xo'on i ixok Eva ujer, xt'ortaj rumal i cumatz chi xa saklej u nojbal. 4Ni'pa i que upon iwu', tupu lic junwi quiqui bij chirij u patan i Jesus, lic 'utz qui ta yix. Tupu ya i c'ulam chic i u Tewal i Dios iwu', xui-ri xa quix tijin tan chic chu c'ulaxic jun chic; xak quix tijin chu cojic jun tzij chi n-are ti tzij in c'utum yin chiwe re i 'elbal chi sak. 5Ni'pa i tijonel chi mas nim qui 'ij qui bij yix, ¿xataba xa pich' in 'ij yin chiquiwach ique? N-pich' taj. 6Tupu n-quin rik taj pacha quiqui 'an i juban chic chi lic chom u bixquil quiqui bij, xui-ri yin 'o in no'oj; lic weta'am usuc' ni'pa i quin bij. Ile, lic iweta'am yix chi sak laj tzij; 'ax iwilom wi ile chwe, ronojel ni'pa in 'anom. 7Yin n-xin tz'onoj ta wajil chiwe are xin bij chiwe wach i iwelbal chi sak; queje ile xin 'ano: xin kajsaj in 'ij yin, nimarsabal re i 'ij yix. ¿Xataba n-'us ta xin 'ano-le? 8Are xin bij u tzij i Dios chiwe yix, xin tzukbej wib che i mer yatal chwe cumal jutzobaj kachalal aj naj. Xe'elok pacha 'o wel'am chique, tobal iwe yix. 9Are in 'o iwu', n-ti xin tz'onoj chiwe wach i rajwaxic chwe; are i kachalal aj Macedónia, are ique xqui c'am li chwe wach i rajwaxic chwe. Queje ile n-xin ya ta wib chikul; n-ta tzukbal wib xin tz'onoj chiwe; ile lic n-quin mayij tu 'onquil. 10Mas quin quicot rumal, we n-quin tz'onoj ta wajil che in chac. In quicotemal-le, mi jun chila pa Acáya quelsaw chwe. Sak laj tzij i xin bij-le, xak jun ru' pacha i sak laj tzij re i Crísto chi 'o pin c'ux. 11¿Wuchac n-xin tz'onoj ta wajil chiwe? ¿Xataba n-c'ax ta quix in na yix? ¡Dios reta'am chi c'ax quix in na'o! 12N-quin mayij tu 'onquil in chac pacha quin tijin chu 'anic, chi n-ta wajil quin tz'onoj; queje ile n-quin ya ta chique i juban aj tijonel we quiqui bij, "Yoj lic 'utz i caka 'ano man xak jun coj tijin chu 'anic pacha cu 'an i ma Páblo," mok que cha. N-ta que'el wi ile man i qui chac ique je tojtal ru'. 13Ique-le n-katzij taj we je u takon i Dios; xa je aj t'oronel. Quiqui 'an che quib pacha je rapostelab i Crísto, péro ne te are. 14Mix upon chuwach, we queje ile quiqui 'ano, man i itzel mísmo xak queje co'on ile; co'on che rib pacha jun sak laj ángel re i Dios. 15Rumal-i, mix upon chuwach chi ni'pa i que 'anaw u chac itzel, xak quiqui 'an che quib pacha je aj 'anol 'utz. Xui-ri, pa q'uisbalre, ca pe ni tojbalil qui mac chiquij pacha i ca majawic. 16Julaj chic quin bij chiwe, mi ch'ob yix mokxa in ch'uj. Xui-ri, we queje ile qui ch'obo, chi ta na pe jubi' in tzij; chi ya na chwe quin lap na jubi' wib yin. 17Are i quin bij chiwe wo'or, pacha ch'uj laj tzij; i Kajwal nu bim ta chwe we 'utz quin 'an queje iri, chi xa u cojic in 'ij yin quin 'ano. 18Xui-ri je q'ui i to' winak chi quiqui 'an nimak che qui 'ij, wach qui 'anom waral chuwach i jyub ta'aj; bay, xak queje quin 'an ni yin wo'or, quin coj ni in 'ij-i. 19Queje quin 'an ile man yix lic qui ya u nimal i c'ux chu tayic qui tzij i je ch'uj, tupu yix lic 'o i nojbal, qui bij yix. 20Cwil yin xa qui ya u nimal i c'ux chique i qui yom quib piwi; xa que i cuy ni'pa i quiqui q'uis ubitak iwe; xa que i cuy ni'pa i que rajawin piwi; xa qui ya u nimal i c'ux chique i quiqui 'an nim che quib, xak chique i quix qui ch'ay che i palaj; to' que i ch'ijo. 21Yin 'ut, quin q'uix che, chi n-ta u cowil in c'ux chu 'anic chiwe pacha i quiqui 'an ique. Péro ique, we lic quiqui coj qui 'ij, xak yin quin cowirsaj ni in c'ux chu cojic in 'ij, xui-ri quin na yin, xa ch'uj laj tzij quin tijin chu bixquil. 22Quiqui bij ique nim ni qui 'ij man je aj Hebréo winak; bay, xak queje yin, in aj Hebréo winak. Quiqui coj qui 'ij man je aj tinimit Israel; bay, xak queje yin, in aj Israel. Xak quiqui coj qui 'ij man je u muk u xiquin can i mam Abraham; xak queje yin, in u muk u xiquin canok. 23Xak quiqui bij chi je aj 'anol u chac i Crísto; bay, yin 'ut mas in aj 'anol u chac i Crísto chiquiwach ique. Xui-ri, are quin lap wib queje ile, quin na yin xa ch'uj laj tzij quin bij. Yin, mas in chacun-nak chiquiwach ique; mas in tijom in lo'xic chiquiwach ique; mas in tijom i cárcel chiquiwach ique, xak q'uialmul xin q'uiji chuwach i camic. 24I aj Israel winak jobmul xqui coj tréinta y nuéve asial chwe re jutak yac. 25Xak i aj Róma winak, oxmul in qui ch'ayom ru' che'; xak juyac laj in camsam ru' abaj. Oxmul laj in ji'nak pa ya, are xmuktaj i bárco chi in 'o chupam; julaj xin ch'ij jun a'ab ru' jun 'ij chi to' quin muxin chic chuwi mar (man xmuktaj i bárco pa ya). 26Mas in malcatnak chu 'onquil u chac i Dios, laj in camnak pa tak ya; laj in camnak piqui'ab tak ili'omab; laj in qui camsam i je wach aj tinimit, xak i ne te wach aj tinimit. Xin q'uiji na chuwach i camic pa tak tinimit, xak pa tak 'es, xak pa mar. Xak in tijom i c'ax piqui 'ab i juban chi quiqui bij je kachalal, xui-ri, ne te kachalal. 27Lic mas in chacun-nak, 'olic laj in camnak rumal i cosic. Q'uialmul to' in c'asc'atnak; in tijom i numic y c'atic; wo'tam in wa'im rumal in chac; in ch'ijom joron tew; xak 'olic lic n-ti in 'u'. 28Xak 'o chic juban c'ax in tijom; y n-xui ta la ile, 'ij 'ij lic quin c'achir chique i je ni'pa tak tzobaj re i Dios; ile pacha jun ekan 'o chin kul quin na yin. 29We 'o jun kachalal, n-kas ta jiquil u c'ux, quin na yin lic are yin n-kas ta jiquil in c'ux. We 'o jun kachalal mintal na chupam u mac, yin ca pe ni woywal rumal, xak quin q'uix na che junam ru' ire. 30We 'o u chac quin lap na wib yin, xui quin lap tak ile chi cu 'alijinsaj chi yin n-ta in cho'ab. 31I Dios, chi u Kajaw i Kajwal Jesucrísto, reta'am chi sak laj tzij i quin bij-le; che ire, chocsax u 'ij que'e 'ij sak chirij. 32Yin ujer, are in 'o pa tinimit Damásco, i gobernador, chi rakan u 'ab i rey mam Arétas, xraj ire quin u tz'apij pa cárcel. Xu coj chajal pa tak ocbal bic pa tinimit, chapbal-we, quiqui bij ique. 33Xui-ri, i kachalal xin quesaj pa wantana; xin qui kajsaj pa chicach rij tapia. Queje ile xin el chi sak; n-are ta rumal in cho'ab yin.
2 CORINTIOS 11